
	Εκδήλωση με θέμα

Έτος Ιάκωβου Καμπανέλλη-Κύπρος 
στο Σπίτι της Κύπρου

Τιμώντας τη μνήμη, το πολυδιάστατο έργο και την πολυσχιδή προσφορά του Ιάκωβου Καμπανέλλη, η Κύπρος συμμετέχει και συμβάλλει στο αφιερωματικό «Έτος Ιάκωβου Καμπανέλλη» (όπως ανακηρύχθηκε το 2022, από το Υπουργείο Πολιτισμού και Αθλητισμού της Ελληνικής Δημοκρατίας, με αφορμή τη συμπλήρωση 100 χρόνων από τη γέννησή του( με ένα Πρόγραμμα Δράσεων και Εκδηλώσεων, το οποίο όχι μόνο τιμά τον μεγάλο δημιουργό και το έργο του, αλλά, παράλληλα, στοχεύει να καταστήσει ευρύτερα γνωστή την ιδιαίτερη σχέση του με το νησί.

H εναρκτήρια εκδήλωση του Προγράμματος αυτού, που σχεδιάζεται με πρωτοβουλία του Παττίχειου Δημοτικού Μουσείου, Ιστορικού Αρχείου και Κέντρου Μελετών Λεμεσού, πραγματοποιήθηκε τη Δευτέρα 19 Σεπτεμβρίου 2022, στο Σπίτι της Κύπρου στην Αθήνα, όπου και παρουσιάστηκε αρχειακό υλικό για την παρουσία του Ιάκωβου Καμπανέλλη στην Κύπρο.

Χαιρετισμό στην εκδήλωση απηύθυνε ο Πρέσβης της Κυπριακής Δημοκρατίας κ. Κυριάκος Κενεβέζος, ενώ ανεγνώσθη χαιρετισμός που απέστειλε ο Υφυπουργός Πολιτισμού της Κυπριακής Δημοκρατίας δρ Γιάννης Τουμαζής.

Στο πλαίσιο της εκδήλωσης, ο Επιστημονικός Διευθυντής του Παττίχειου Δημοτικού Μουσείου, Ιστορικού Αρχείου και Κέντρου Μελετών Λεμεσού δρ Μίμης Σοφοκλέους μίλησε  με θέμα «Ο Ιάκωβος Καμπανέλλης στην Κύπρο την περίοδο 1962-1963 και η μέχρι σήμερα υποδοχή και απήχηση του έργου του στο νησί».

Ο ερασιτέχνης ηθοποιός κ. Τάκης Χατζηκυριάκου (Κοτσινής), ο οποίος υποδύθηκε τον «Πολύδωρο» στο «Παραμύθι χωρίς όνομα», ερμήνευσε ρόλους από την ιστορική παράσταση του «Νέου Θεάτρου Λεμεσού», που ανέβηκε το 1962 ‘υπό το βλέμμα’ του Ιάκωβου Καμπανέλλη, σε σκηνοθεσία Μόνικας Βασιλείου, και ανέγνωσε αποσπάσματα από το βιβλίο-μαρτυρία του Ιάκωβου Καμπανέλλη «Μαουτχάουζεν».
Ακολούθησε η παρουσίαση της συλλογής διηγημάτων «Ο Ιάκωβος στην Αυλή των Θαυμάτων της Αγγέλικας και άλλα Διηγήματα» του Κυριάκου Παπαδόπουλου, που κυκλοφορεί από τις Εκδόσεις αφή, από τον δρ Μίμη Σοφοκλέους και τον συγγραφέα. Η συλλογή γράφτηκε με αφορμή το «Έτος Ιάκωβου Καμπανέλλη-Κύπρος 2022» και η θεματική της περιστρέφεται γύρω από τη σχέση του Ιάκωβου Καμπανέλλη με την Κύπρο. Αποσπάσματα διάβασαν ο σκηνοθέτης και ποιητής κ. Πάνος Κυπαρίσσης και η ηθοποιός κ. Κατερίνα Τριανταφυλλοπούλου.

Η εκδήλωση ολοκληρώθηκε με την ερμηνεία αγαπημένων τραγουδιών σε στίχους του Ιάκωβου Καμπανέλλη από τον Κώστα Χατζηχριστοδούλου  και τον Μίμη Σοφοκλέους με τη συνοδεία του Κωνσταντίνου Δέδε στο πιάνο.

Την εκδήλωση τίμησε με την παρουσία της, η κόρη του Ιάκωβου Καμπανέλλη, σκηνογράφος, ενδυματολόγος, υπεύθυνη του «Αρχείου Ιάκωβου Καμπανέλλη» και της ιστοσελίδας www.kambanellis.gr κ. Κατερίνα Καμπανέλλη, η οποία, κατά την αντιφώνησή της, ευχαρίστησε τους συντελεστές της εκδήλωσης.
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υφυπουργείου Πολιτισμού της Κυπριακής Δημοκρατίας.
Θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης:
https://diavlos.grnet.gr/room/1607?eventid=12685
20 Σεπτεμβρίου 2022

27 Νοεμβρίου 1984. Ο Ιάκωβος Καμπανέλλης στο ΡΙΚ. Πρόγραμμα «Από την Κύπρο για την Κύπρο» σε συνεργασία ΡΙΚ, ΕΡΤ, Δήμου Λευκωσίας με τη συμμετοχή του καταξιωμένου λογοτέχνη. Δίπλα του ο Λέλλος Δημητριάδης, Δήμαρχος Λευκωσίας και ο Τάκης Θωμά, Διευθυντής Ραδιοφωνικών Προγραμμάτων. Ανάμεσα στους παρευρεθέντες και ο ποιητής Κυριάκος Χαραλαμπίδης (Πηγή: Ψηφιακός Ηρόδοτος, Αρχείο ΡΙΚ)

